Mimothok miy pilmiron akow na Piyasta na Tinapay a Nagwariy Para Debag To.
Si-kathoy akow ngo na nainpanparti ra na ngalobon kalniro para cha Piyasta na Inda-bas na Anghil cha Hodjos.
Isonga,
kigwan iren ma disipolos cha Jesus i “Toy piyan mon pengisaganaan mi na kakanen tayo na akow na Piyasta na Inda-bas na Anghil i?”
Et engito-no wes Jesus na chegwen disipolos ton kigwan to i “Tahejod ma siyodad,
et no onmothok kayod man,
gwariy aspolen jon dahin mansaksakbat na salaw a iya-janan na chanom.
Tened jod
ma baliy a seskepen to,
et kowan jod ma mahabaliy i ‘Kigwan na Maistoro wi i “Toy kwadton penganan min pansilibraran mi na Piyasta na Inda-bas na Anghil i?” ’
Et itoro toy banay a kwadtod kayang a gwaren emiin i mesepol tayo.
Isagana yoy kakanen tayod man.”
Et dimayat ma ira ma disipolos a kimowan chiwa siyodad,
et idi mimothok ira,
mita ren gwaren koston emiin iwa kigwan Jesus.
Et insagana ra wiy kakanen cha na Piyasta na Inda-bas na Anghil.
Idi edagwi,
si Jesus tan sema iren sawal na chegwen disipolos to,
kimowan ired ma baliy.
Idi mankakakan ira,
kigwan Jesus i “Sejay a konen kod si-kayo,
podnon gwariy sa-kid si-kayon ekidihob cha si-kak a menraidorak.”
Imengos a pasiya ira ma disipolos,
et iyansinobdat iren engowan i “Nat si-kak,
anya?”
Kigwan Jesus i “Agpayso,
ithan i sa-kid si-kayon mekisiwsiwsiw cha si-kak na tinapay chiya malokong.
Tep si-kak a Anak na Too,
metiyak tep mesepol a metongpal iwa iyaysolat cha esel Afo Chiyos.
Nem kakaasi ma toon menraidorak tep sigoradon mechosa!
Magangkana koma no eg iyay-anak.”
Sema Pandilihoban A Kaynemnemneman Na Ingkathiy Jesus
Idi mankakakan pay ira,
engales Jesus na tinapay a iyansalamat cha Afo Chiyos.
Et piyetpet-ing to wa,
et in-i-kan tod disipolos ton kigwan to wa i “Ala jo jay.
Sejay i angel ko.”
Engala pay na tasen iyansalamat cha Afo Chiyos.
In-i-kan to ired ma disipolos et enginom iren emiin.
Et kigwan Jesus i “Sejay i chalak a mengipaneknek na badon tolagan Afo Chiyos.
On-ayos no metiyak para cha chakel a too.
Sejay a konen kod si-kayo,
podnon ekak menginom mowan na chanom na grape ingkathod akow a penginom ko na badon chanom na grape cha pantorayan Afo Chiyos.”
Et idi iyankansiyon ma ira na chayaw cha Afo Chiyos,
iyamtik ira et kimowan cha Chontog na Olivas.